ORDE do 7 de novembro de 2006 pola que se clasifica de interese cultural a Fundación Torre-Pujales Museo de Arte Contemporáneo, Costa da Morte.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/11/2006

Visto o expediente de clasificación da Fundación Torre-Pujales Museo de Arte Contemporáneo, Costa da Morte, con domicilio en Corme (A Coruña).
Supostos de feito.
1. A fundación formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Negreira, o día 4 de outubro de 2006, ante o notario Manuel María Romero Neira, co número de protocolo mil douscentos noventa e cinco, por María Cristina Torre Cervigon que intervén no seu propio nome.
3. Segundo consta no artigo 6 dos seus estatutos, a fundación ten por obxecto:
-A xestión, conservación e difusión da obra do pintor galego falecido Julio Pujales Rivas.
-A promoción, desenvolvemento, protección, fomento e difusión de actividades artísticas e culturais.
-A creación dun punto de confluencia e investigación sobre as artes plásticas, a literatura, o cine, o teatro e música e a súa interrelación coa paisaxe, os costumes e a natureza que converxen na Costa da Morte.
-Organización de encontros e interrelacións con profesionais de distintas materiais para fomentar a cultura, o respecto ao ambiente, o embelecemento dos pobos rescatando, no posible a beleza orixinaria de vivendas e edificios, así como evitar a deterioración que produciría o desprazamento ás cidades das zonas rurais por falta de formación e oferta cultural, ou o efecto contrario, a degradación por explotación indebida dun turismo de masas non desexado.
4. O padroado da fundación estará integrado por María Cristina Torre Cervigon como presidenta, Cristina Torre Sales como secretaria e Óscar Manuel
Rey Calo, Carlota Cuesta Fernández, Xosé Enrique Pujales Martínez e María Encarnación Pisonero Pisonero como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural da Fundación Torre-Pujales Museo de Arte Contemporáneo, Costa da Morte, polo que, dado o seu obxecto e finalidade, véndose cumpridos os requisitos exixidos da Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunón do día 6 de novembro de 2006.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese cultural a Fundación Torre-Pujales Museo de Arte Contemporáneo, Costa da Morte adscribíndoa á Consellería de Cultura e Deporte que exercerá plenamente o protectorado sobre ela.
Santiago de Compostela, 7 de novembro de 2006.
José Luis Méndez Romeu
Conselleiro de Presidencia, Administracións
Públicas e Xustiza